Anél Potgieter: Kaas dit en geniet dit | Netwerk24
Lactalis se tien maande beleë gouda.
Kaas is vir my lekkerder as tjok­lits. Gee vir my die keuse tussen 'n groot stuk sjokoladekoek en 'n stuk kaas, dan kies ek die kaas. Op die oomblik is my kaasobsessie Lactalis se tien maande beleë gouda wat hulle vir Woolies maak. Dié gouda verskil baie van die jong goudas in hul rooi waksbaadjies wat ons in die koswinkels sien. Dit is ferm, effens bros, donkerder geel, aromaties en het kristalle in wat jou tong kielie van die lekkerte. Dié soutkristalle is 'n kenmerk van beleë kase. Die smullekker gouda is ook in Maart 2021 vir die derde keer as die Suid-Afrikaanse Suiwelproduk van die Jaar gekroon. Kyk, hy kan daardie kroon met trots dra.
Arnold Nieuwoudt, die bestuurder by Lactalis se Ladismith-aanleg, vergelyk die proses van veroudering van gouda met dié van die grootmaak van 'n baba. Die kase word onder meer daagliks met die hand gedraai en deeglik ondersoek om te verseker dat daar geen gebreke is nie. Daar is belangrike kwaliteitkomponente wat altyd streng beheer en gemonitor word, soos temperatuur en humiditeit.
Lactalis se beleë goudakase se smaakprofiel is propvol geur, 'n kombinasie van soet en sout geure . . . dink aan gesoute karamel. Dis 'n unieke produk wat uitgeken kan word aan die swart waks waarmee dit geseël word.